Loka variablo

En programlingvoj, loka variablo (aŭ, pli ĝenerale loka objekto) estas variablo (resp. objekto) kies regiono ne estas pli vasta ol la konsiderata propra parto de la programo (bloko, modulo, proceduro).

Rekomendindas laŭeble teni objekton loka en tiu regiono (bloko, proceduro, funkcio), en kiu ĝi estas senchava. La uzo de lokaj objektoj donas plurajn avantaĝojn:

 ĝi evidentigas, ke la rolo de la objekto estas limigita al proceduro (aŭ alispeca regiono), kio normale estas malgranda parto de la tuta programo;
 ĝi garantias, ke la tradukilo malkovros misuzojn de loka objekto en aliaj partoj de la programo;
 ĝi helpas la tradukilon ŝpari memoron, ĉar la memoro de la lokaj variabloj estas malokupata kiam finiĝas la plenumo de ilia regiono. Tiu memoro iĝas disponebla por aliaj objektoj. 

 Ekzemplo 
Jen estas ekzempla programo en esprantigita Paskala pseŭdokodo:

 proceduro permutu(var x, y: entjeraj);
   var lab: entjera; {loka variablo labora}
 starto
   lab := x;
   x := y;
   y := lab;
 fino

 Vidu ankaŭ 
 Malloka variablo 
 Neloka variablo 

Kategorio: Programadaj konstruoj
Kategorio:Programlingvaj konceptoj
Kategorio:Variablo (programlingva)